नहीं हुआ ऑपरेशन, निराश लौटी महिला
जिला अस्पताल की अव्यवस्थाओं से निराश बादामबाई बच्चेदानी का ऑपरेशन कराए 8 दिन बाद लौट गई। अब वडोदरा में ऑपरेशन करवाएगी। मामले की जानकारी कलेक्टर से लेकर सीएमएचओ तक रही लेकिन ऑपरेशन नहीं हुआ।
बिबड़ौद निवासी बादामबाई पति रामपाल यादव (40) 16 दिसबंर को गायनिक वार्ड में भर्ती हुई थी। बादाम बाई के मुताबिक सर्जिकल वार्ड से रैफर करने के बाद मेटरनिटी वार्ड में उसे जगह नहीं दी गई। इस कारण सर्जिकल वार्ड में ही भर्ती रहकर ऑपरेशन का इंतजार किया। उसकी ब्लड जांच, एक्स-रे सहित कई जांचें करवाई। ब्लड भी चढ़ाया। लगातार सात दिन तक ऑपरेशन के नाम पर रोज रात को खाना-पीना बंद कर देते और सुबह लेबर रूम में छोड़ देते। डॉक्टर्स हर बार ऑपरेशन टालते रहे।
कलेक्टर को भी थी जानकारी
रामपाल ने सीएमएचओ डॉ.वंदना खरे से इलाज के लिए गुहार भी लगाई थी। सीएमएचओ ने ऑपरेशन के निर्देश भी दिए। बुधवार रात कलेक्टर ने भी ऑपरेशन का आश्वासन दिया। फार्मासिस्ट भर्ती की जांच के लिए आए हेल्थ डायरेक्टर को भी मामले की जानकारी दी गई लेकिन फिर भी ऑपरेशन नहीं हुआ।
hin_Deva hin_Deva hin_Deva hin_Deva hin_Deva